जर्सी नम्बर ७७ प्रयोग नहुने
पूर्वकप्तान पारस खड्काले लगाउँदै आएको ७७ नम्बरको जर्सी नेपालले अब प्रयोग नगर्ने भएको छ । १७ वर्ष नेपाली राष्ट्रिय टोलीबाट खेलेका नेपालका सर्वाधिक सफल क्रिकेटर पारसले मंगलबार ३३ वर्षको उमेरमा संन्यासको घोषणा गरेका थिए ।
काठमाडौँ — पूर्वकप्तान पारस खड्काले लगाउँदै आएको ७७ नम्बरको जर्सी नेपालले अब प्रयोग नगर्ने भएको छ । १७ वर्ष नेपाली राष्ट्रिय टोलीबाट खेलेका नेपालका सर्वाधिक सफल क्रिकेटर पारसले मंगलबार ३३ वर्षको उमेरमा संन्यासको घोषणा गरेका थिए ।नेपाल क्रिकेट संघ (क्यान) ले आइतबार पारसको सम्मानमा उनले लगाउँदै आएको ७७ नम्बर जर्सी कहिल्यै प्रयोग नगर्ने जनाएको हो । पारस सन् २००४ मा मलेसियाविरुद्ध अन्तरमहादेशीय कप तीन दिवसीय प्रतियोगिताबाट नेपाली राष्ट्रिय टोलीमा ‘डेब्यु’ गरेका थिए ।सन् २००८ देखि ५० ओभरको खेलमा नेपालले कलर पोसाक लगाउँदै आएको थियो । त्यसयता पारसले ७७ नम्बरको जर्सी लगाउँदै आएका थिए । कात्तिक ७ गते जन्मिएकाले पारसले ७ महिना ७ गतेको आधारमा ७७ नम्बरको जर्सी प्रयोग गर्दै आएका थिए ।उनकै कप्तानीमा नेपालले ट्वान्टी–२० विश्वकप खेल्नुका साथै एक दिवसीय मान्यता पाएको थियो । उनी नेपालबाट ट्वान्टी–२० अन्तर्राष्ट्रिय, एक दिवसीय अन्तर्राष्ट्रियमा सर्वाधिक रन बनाउने खेलाडी हुन् ।